מלכי צדק מלך שלם: אולי היא ירושלם (הנקראת ג"כ שלם ויהי בשלם סכה, תהלים ע"ו ג'), כי ראינו ביהושע (י' א' וגו') אדוני צדק מלך ירושלם, נראה שהיה מנהג מלכי העיר ההיא להקרא על שם הצדק, ואולי זאת כוונת צדק ילין בה (ישעיה א' כ"א) (הרמב"ן ואחרים). והיירונימוס כתב שעיר אחרת היתה בימיו הנקראת שלם, והיא קרוב לבית שאן (Scytopolis) והיו מראים בה חרבות ארמון גדול, שהיו אומרים שהוא בית מלכי צדק; והסכים עמו ראז'. ויש אומרים כי שלם היה שם המחוז שהיו בו ערים רבות, שכם ושילה ונוב וגבעון, וגם ירושלם (נתיבות השלום).